હાર્વે, ઈર્મા અને મારિયા વાવાઝોડાંએ અમેરિકાને ઘમરોળી નાખ્યું. જાણે વિશ્વવિક્રમ થઈ ગયો. અમેરિકામાં તો વાવાઝોડા સમયે લોકો ભાન ભૂલી લૂંટફાટ કરવા લાગ્યા. કુદરત રૂઠી તો લોકોએ પણ સાનભાન ભૂલ્યું. બીજી તરફ, ભારતમાં મુંબઈમાં પૂરની સ્થિતિ વખતે ટ્વિટર જેવા માધ્યમનો સદુપયોગ કરી લોકોએ પોતાના વિસ્તારમાં ફસાયેલા લોકોને પોતાના ઘરે આશરો લેવા આમંત્રણ આપ્યાં. જોકે આ વર્ષે વાવાઝોડાં આવી ગયાં એટલે આવતા વર્ષે કુદરત શાંત પડી જવાની છે તેવું નથી. એટલાન્ટિક સમુદ્ર આવતા વર્ષે વધુ પ્રચંડ રીતે તોફાની બનવા સંભાવના છે અને તેનું કારણ છે લ નીના. તે આવનારા મહિનાઓમાં આવવાની સંભાવના છે અને તે જો આગામી ઉનાળા સુધી ચાલુ રહે તો આવતું વર્ષ પણ કુદરત વિનાશ સર્જશે તેવી પૂરી શક્યતા છે.